b'\n_START_ARTICLE_\nSukumai\n_START_SECTION_\nArealas\n_START_PARAGRAPH_\nSukum\xc5\xb3 gyvenamas istorinis regionas yra vadinamas Usukuma (angl. Sukumaland) ir sudaro \xc5\xa1iaurin\xc4\x99 dal\xc4\xaf istorinio Unjamvezio regiono. J\xc5\xb3 etnonimas rei\xc5\xa1kia "\xc5\xa1iaur\xc4\x97". Patys sukumai turi dvigub\xc4\x85 tapatyb\xc4\x99. Jie savokia save kaip atskir\xc4\x85 etnin\xc4\x99 grup\xc4\x99, ta\xc4\x8diau tuo pa\xc4\x8diu laiko save viena i\xc5\xa1 penki\xc5\xb3 njamvezi\xc5\xb3 (pla\xc4\x8diaja prasme) gen\xc4\x8di\xc5\xb3 (kartu su njamveziais (siauraja prasme), sumbvais, kimbais ir konongais)._NEWLINE_Sukumai paplit\xc4\x99 dab. Tanzanijos \xc5\xa1iaur\xc4\x97je, \xc4\xaf pietus ir pietry\xc4\x8dius nuo Viktorijos e\xc5\xbeero. Jie u\xc5\xbeima rytines Mvanzos ir \xc5\xa0injangos administracini\xc5\xb3 region\xc5\xb3 dalis. Tai - lygum\xc5\xb3 savan\xc5\xb3 regionas, pasi\xc5\xbeymintis dideliu kar\xc5\xa1\xc4\x8diu ir menkais krituliais. Sukum\xc5\xb3 arealui priklauso ir garsusis Serengetis._NEWLINE_\xc4\xae vakarus nuo sukum\xc5\xb3 gyvena zinzai, pietvakariuose - sumbvai, pietuose - njamveziai, pietry\xc4\x8diuose - nilambai. Rytuose sukum\xc5\xb3 teritorijos atsiremia \xc4\xaf Ryt\xc5\xb3 l\xc5\xab\xc5\xbeio kalnag\xc5\xabbr\xc4\xaf, u\xc5\xbe kurio - masaj\xc5\xb3 gyvenamos teritorijos. \xc5\xa0iaur\xc4\x97s rytuose sukum\xc5\xb3 teritorijos ribojasi su smulkiomis bant\xc5\xb3 tautel\xc4\x97mis, kuri\xc5\xb3 svarbiausia yra kereviai. Nilotai tatogai gyvena susimai\xc5\xa1\xc4\x99 su sukumais tame pa\xc4\x8diame areale.\n_START_SECTION_\nIstorija\n_START_PARAGRAPH_\nSukum\xc5\xb3 prot\xc4\x97viai \xc4\xaf \xc5\xa1ias teritorijas atsik\xc4\x97l\xc4\x97 bant\xc5\xb3 migracij\xc5\xb3 laikais. II t\xc5\xabkst. viduryje, nilot\xc5\xb3 migracijos laikais, \xc4\xaf j\xc5\xb3 teritorijas migravo nilot\xc5\xb3 kilm\xc4\x97s gyvuli\xc5\xb3 augintojai datogai (taturu). Legendos pastaruosius laiko monarchijos tradicij\xc5\xb3 ne\xc5\xa1\xc4\x97jais. Tokiu b\xc5\xabdu sukum\xc5\xb3 regione nusistov\xc4\x97jo ekonominis pasidalinimas tarp \xc5\xbeemdirbi\xc5\xb3 ir gyvuli\xc5\xb3 augintoj\xc5\xb3._NEWLINE_Skirtingai nei vakariniai ir \xc5\xa1iauriniai sukum\xc5\xb3 kaimynai prie Viktorijos e\xc5\xbeero (zinzai ir kereviai), sukumai niekuomet nesuk\xc5\xabr\xc4\x97 stipresnio politinio junginio, o gyveno susiskald\xc4\x99 \xc4\xaf smulkius gentinius susivienijimus, kuri\xc5\xb3 priskai\xc4\x8diuojama apie 52. \xc5\xa0iems susivienijimams vadovavo vadai, tituluojami ntemi. Jie buvo laikomi taturu kilm\xc4\x97s, kaip ir vietos \xc5\xbeyniai, tituluojami bafumu._NEWLINE_XIX a. sukumai dalyvavo kaip tarpininkai prekyboje tarp Zanzibaro sultonato rytuose ir Viktorijos e\xc5\xbeero valstybi\xc5\xb3 vakaruose. Am\xc5\xbeiaus paskutiniaisiais de\xc5\xa1imtme\xc4\x8diais sukumai trumpam atsid\xc5\xabr\xc4\x97 njmavezi\xc5\xb3 vado Mirambo hegemonijoje. Po 1890 m. at\xc4\x97jus vokie\xc4\x8diams kolonistams, j\xc5\xb3 tradicin\xc4\x97 monarchija, t. y. gen\xc4\x8di\xc5\xb3 vadai, buvo palikti. Ta\xc4\x8diau vokie\xc4\x8diai neretai nutraukdavo vietines dinastijas, paskirdami ntemiais lojalesnius atstovus i\xc5\xa1 pakrant\xc4\x97s (akida). Nuo 1919 m. kra\xc5\xa1te vie\xc5\xa1patav\xc4\x99 britai siek\xc4\x97 sujungti visus gen\xc4\x8di\xc5\xb3 vadus \xc4\xaf vien\xc4\x85 sukum\xc5\xb3 federacij\xc4\x85._NEWLINE_Gan\xc4\x8di\xc5\xb3 vad\xc5\xb3 dinastijos t\xc4\x99s\xc4\x97si iki 1962 m, kuomet po Tanganikos nepriklausomyb\xc4\x97s karalyst\xc4\x97s buvo panaikintos.'